8.8.2022
RO
Jurnalul Oficial al Uniunii Europene
L 206/43
— energia electrică produsă de turbinele eoliene racordate la o rețea până cel târziu la 31 decembrie 2002; — energia electrică produsă de o turbină eoliană complet nouă care utilizează certificate de casare eliberate pentru dezmembrarea turbinelor eoliene (supliment de preț suplimentar); energia electrică produsă din bioenergie (biomasă și biogaz); — energia electrică produsă de panouri solare fotovoltaice, energia valurilor și energia hidroelectrică; — energia electrică produsă de alte instalații speciale de producere a energiei din surse regenerabile (energie electrică produsă din surse de energie regenerabile sau tehnologii semnificative pentru extinderea viitoare a energiei electrice din surse regenerabile sau a energiei electrice produse din alte surse de energie regenerabile decât cele menționate); — energia electrică produsă de centralele termice și electrice descentralizate și de instalații de incinerare; — energia electrică produsă de alte centrale termice și electrice destinate aprovizionării sistemului centralizat de termoficare; — energia electrică produsă de centralele electrice industriale racordate la o rețea până cel târziu la 21 martie 2012; — serviciile auxiliare.
(4)
Generarea și vânzarea angro de energie electrică din surse convenționale și din surse regenerabile constituie o activitate legată de furnizarea de energie electrică în conformitate cu articolul 9 din Directiva 2014/25/UE.
(5)
În conformitate cu punctul 1 litera (a) din anexa IV la Directiva 2014/25/UE, având în vedere că se poate presupune că accesul la piață este liber în temeiul articolului 34 alineatul (3) primul paragraf din directiva respectivă, Comisia trebuie să adopte o decizie de punere în aplicare referitoare la cerere în termen de 90 de zile lucrătoare.
(6)
În conformitate cu punctul 1 al patrulea paragraf din anexa IV la Directiva 2014/25/UE, termenul poate fi prelungit de Comisie cu acordul celor care au prezentat cererea de exceptare.
Dat fiind că DCCA a furnizat informații suplimentare la 4 martie 2022, termenul de care dispune Comisia pentru a lua o decizie cu privire la cererea în cauză se stabilește la 31 iulie 2022.
2.
CADRUL JURIDIC
(7)
Directiva 2014/25/UE se aplică atribuirii de contracte pentru desfășurarea de activități legate de furnizarea de energie electrică rețelelor fixe destinate furnizării unui serviciu public în domeniul producerii, transportului sau distribuției energiei electrice, cu excepția cazului în care activitatea face obiectul unei exceptări în temeiul articolului 34 din directiva respectivă.
(8)
În temeiul articolului 34 din Directiva 2014/25/UE, nu fac obiectul respectivei directive contractele destinate să permită desfășurarea unei activități care intră sub incidența directivei în cazul în care, în statul membru în care este desfășurată, activitatea este expusă direct concurenței pe piețe la care accesul nu este restricționat.
Expunerea directă la concurență se evaluează pe baza unor criterii obiective, ținând seama de caracteristicile specifice ale sectorului respectiv (3).
Această evaluare este, totuși, limitată de faptul că termenele aplicabile sunt scurte, precum și de necesitatea de a se baza pe informațiile aflate la dispoziția Comisiei, care nu pot fi completate prin metode care necesită mai mult timp, cum ar fi, în special, anchete publice destinate operatorilor economici în cauză (4).
În acest context, deși evaluarea privind faptul că o activitate este expusă direct concurenței trebuie să fie efectuată pe baza unor criterii conforme cu dispozițiile TFUE în materie de concurență, nu este necesar ca aceste criterii să fie identice cu cele vizate de dispozițiile legislației UE în domeniul concurenței (5).
(3) Directiva 2014/25/UE, considerentul 44.
(4) Ibidem.
(5) Hotărârea din 27 aprilie 2016 în cauza T-463/14, Österreichische Post AG/Comisia, EU:T:2016:243, punctul 28, și considerentul 44 din Directiva 2014/25/UE.